KOMISIJOS SPRENDIMAS
2005 m. kovo 4 d.
įgyvendinantis Tarybos direktyvą 95/64/EB dėl krovinių ir keleivių vežimo jūra statistinių ataskaitų ir iš dalies keičiantis jos priedus
(pranešta dokumentu Nr. C(2005) 463)
(tekstas svarbus EEE)
(2005/366/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 8 d. Tarybos direktyvą 95/64/EB dėl krovinių ir keleivių vežimo jūra statistinių ataskaitų (1), ypač į jos 4 straipsnio 1 dalį ir 12 straipsnį,
kadangi:
(1)
Siekiant atskirti duomenų apie kruizinio laivo keleivius rinkimą, būtini papildomi statistiniai kintamieji rodikliai, apibrėžimai ir statistinių grupių struktūra.
(2)
Krovinių klasifikavimo tipą reikia keisti, norint užtikrinti aiškų statistinių duomenų apimties apibrėžimą.
(3)
Jūrų pakrantės zonų nomenklatūrą ir laivų registravimo valstybių nomenklatūrą reikia suderinti su technikos pažanga.
(4)
Komisija, remdamasi Direktyvos 95/64/EB 12 straipsnio pirma įtrauka, gali suderinti šios direktyvos priedų turinį. Todėl Direktyvą 95/64/EB reikėtų atitinkamai iš dalies pakeisti.
(5)
Remdamasi Direktyvos 95/64/EB 4 straipsniu, Komisija gali sudaryti ir atnaujinti uostų sąrašą, kuriame jie koduojami ir klasifikuojami pagal šalis ir jūrų pakrantės zonas.
(6)
1998 m. gegužės 13 d. Komisijos sprendime 98/385/EB dėl Tarybos direktyvos 95/64/EB dėl krovinių ir keleivių vežimo jūra statistinių ataskaitų įgyvendinimo taisyklių (2) yra pateiktas uostų sąrašas.
(7)
Uostų sąrašą reikia atnaujinti. Todėl Komisijos sprendimas 98/385/EB turėtų būti iš dalies pakeistas.
(8)
2000 m. balandžio 28 d. Komisijos sprendimu 2000/363/EB dėl Tarybos direktyvos 95/64/EB dėl krovinių ir keleivių vežimo jūra statistinių ataskaitų įgyvendinimo taisyklių (3) buvo iš dalies pakeisti Direktyvos 95/64/EB II, IV, V ir VIII priedai ir Sprendimo 98/385/EB II priede pateiktas uostų sąrašas. Todėl jis gali būti panaikintas.
(9)
Šiame sprendime nustatytos priemonės atitinka Statistikos programų komiteto, įsteigto 1989 m. birželio 19 d. Tarybos sprendimu 89/382/EEB (Euratomas), įsteigiančiu Europos Bendrijų statistikos programų komitetą (4), nuomonę,
PRIĖMĖ ŠĮ SPRENDIMĄ:
1 straipsnis
Direktyvos 95/64/EB I, II, IV, V, VI ir VIII priedai keičiami šio sprendimo I, II, III, IV, V ir VI priedais.
2 straipsnis
Sprendimo 98/385/EB II priede pateiktas uostų sąrašas keičiamas atnaujintu šio sprendimo VII priede nustatytu pagal šalis ir jūrų pakrantės zonas koduojamų bei klasifikuojamų uostų sąrašu.
3 straipsnis
Sprendimas 2000/363/EB panaikinamas.
Visos nuorodos į panaikintą sprendimą laikomos nuorodomis į šį sprendimą.
4 straipsnis
Šis sprendimas skirtas valstybėms narėms.
Jis taikomas nuo 2004 m. ataskaitinių metų, apimančių 2004 m. duomenis.
Priimta Briuselyje, 2005 m. kovo 4 d.